Brasas tilts
Brasas tilts ir satiksmes pārvads Rīgā pār dzelzceļa līniju Zemitāni—Skulte, kas savieno Rīgas centru un Brasu (Miera iela) ar Mežaparku un Čiekurkalnu (Gaujas iela). Pār Brasas tiltu notiek autobusu un tramvaju satiksme. Braucamā daļa klāta ar asfaltu. Abās brauktuves pusēs, norobežotas ar betona apmalēm, atrodas asfaltbetona seguma gājēju ietves. No 2019. līdz 2023. gadam tiltu pilnībā nojauca un uzbūvēja no jauna. Tas nodots ekspluatācijā 2023. gada novembrī.